Natália Šubrtová

Natália Šubrtová (* 1. máj 1989, Kežmarok) je bývalá slovenská pretekárka v alpskom lyžovaní, ktorá pretekala ako paralympijska navádzačka. Ako navádzačka Henriety Farkašovej získala v rokoch 2008 až 2020 deväť zlatých paralympijských medailí a 14 titulov majsterky sveta, čím sa zaradila medzi najúspešnejšie navádzačky.

 Život  
Natália Šubrtová sa narodila v Kežmarku 1. mája 1989. Spolu so staršou sestrou a mladším bratom vyrastala v Martine, kde absolvovala školskú dochádzku, ktorú ukončila maturitou. V roku 2008 začala študovať medzinárodné vzťahy na Univerzite Mateja Bela v Banskej Bystrici, ktoré úspešne ukončila magisterským titulom v roku 2013. Následne ukončila doktorát z medzinárodných vzťahov na Univerzite Mateja Bela v roku 2016. Od roku 2017 pôsobila na Stálej misii SR pri OSN, OBSE a iných medzinárodných organizáciách vo Viedni ako jadrový expert a diplomat. Od roku 2022 je tiež vedúcou odboru medzinárodných vzťahov a európskych záležitostí Úradu jadrového dozoru Slovenskej republiky.

 Kariéra 
Šubrtová začala s lyžovaním ako trojročná a na preteky sa prvýkrát postavila už ako päťročná. Po návrate zo štúdia v zahraničí v roku 2008 ju oslovil tréner Branislav Mažgút, či by nechcela skúsiť navádzať jedno dievča. Následne sa stala sprievodkyňou Henriety Farkašovej. Spoločne s Farkašovou debutovali na Zimných paralympijských hrách 2010 vo Vancouveri, kde sa im spoločne podarilo získať ich prvú zlatú medailu, najskôr v obrovskom slalome, v super obrovskom slalome a v superkombinácii. V zjazde skončili na druhom mieste, spolu tak vo Vancouveri získali tri zlaté a jednu striebornú medailu. O štyri roky neskôr na Zimných paralympijských hrách 2014 v Soči získali spolu dve zlaté medaily v zjazde a obrovskom slalome a jednu bronzovú medailu v slalome.  Na zimnej paralympiáde 2018 v Pchjongčchangu získali Šubrtová a Farkašová štyri zlaté medaily v zjazde, super-G, superkombinácii a obrovskom slalome a jednu striebornú medailu v slalome. Vďaka tomuto úspechu sa s Henrietou Farkašovou stali najúspešnejšími účastníčkami paralympiády v Pchjongčchangu. V roku 2019 spolu s Henrietou Farkašovou získala ocenenie Laureus World Sport Award pre športovú osobnosť roka so zdravotným znevýhodnením.

Po sezóne 2019/20 sa spolupráca Šubrtovej s Farkašovou skončila. Henrieta Farkašová pokračovala v kariére s novým sprievodcom Michalom Červeňom až do roku 2022, Šubrtová ukončila súťažnú kariéru a venuje sa profesionálnej kariére.

 Referencie 

 Iné projekty 

 Zdroj 

Kategória:Osobnosti z Kežmarku
Kategória:Slovenské alpské lyžiarky
Kategória:Alpskí lyžiari na Zimných paralympijských hrách 2010
Kategória:Alpskí lyžiari na Zimných paralympijských hrách 2014
Kategória:Alpskí lyžiari na Zimných paralympijských hrách 2018
Kategória:Slovenskí paralympijskí víťazi
Kategória:Absolventi Univerzity Mateja Bela v Banskej Bystrici
Kategória:Paralympijskí víťazi v alpskom lyžovaní
Kategória:Strieborní paralympijskí medailisti v alpskom lyžovaní
Kategória:Bronzoví paralympijskí medailisti v alpskom lyžovaní
Kategória:Medailisti na Zimných paralympijských hrách 2010
Kategória:Medailisti na Zimných paralympijských hrách 2014
Kategória:Medailisti na Zimných paralympijských hrách 2018